張衡州南山壽芝
作者：程洵
朝代：宋

paragraphs: 煌煌慶色金壺重，婉婉高枝兒臂拱。
團團更著綫暈紅，鬰鬰時看祥靄動。
使君少日抱奇才，可與斯世作楹棟。
黄堂坐嘯晚方貴，急流引退心殊勇。
平生陰德只天知，壽骨巉然天所縱。
靈華更向壽宮出，和氣疑與商山共。
翻嫌四老太多事，采掇辛勤走巖隴。
何如邱壑著胸中，靜閲世氛如幻夢。
朝餐不用閑草木，夜氣自有真鉛汞。
殊祥坐使神物效，異卉不煩天女供。
閑中禪悅更尋源，閙裏塵緣徐脫鞚。
從渠童子尚饒舌，强出松陰談谷董。
要知無本是性宗，看我當機呈大用。